टूर्नामेंट में DC, KKR और CSK की भी टीमें, यह मुंबई की 5वीं फ्रेंचाइजी
Major League Cricket (MLC) मुंबई इंडियंस (MI) ने अमेरिका में शुरू होने जा रही मेजर क्रिकेट लीग के लिए न्यूयार्क की फ्रेंचाइजी खरीदी है। सोमवार को भारतीय लीग की फ्रेंचाइजी ने एक मीडिया रिलीज में यह घोषणा की।
नीता अंबानी (रिलायंस) के स्वामित्व वाली मुंबई इंडियंस (MI) ने अमेरिका में शुरू होने वाली मेजर लीग क्रिकेट में न्यूयार्क की फ्रेंचाइजी खरीद ली है। सोमवार को भारतीय लीग की फ्रेंचाइजी ने एक मीडिया रिलीज में यह घोषणा की। फ्रेंचाइजी ने कहा कि हमारी टीम लीग के ओपनिंग सीजन में हिस्सा लेगी।
इसी के साथ दुनिया भर की लीगों में मुंबई की 5 टीमें हो गई हैं। उसने IPL में मुंबई इंडियंस, SA20 में MI केप टाउन, ILT20 में MI एमिरेट्स, WPL में मुंबई इंडियंस खरीदी हैं। उसकी टीमें 4 देशों में अलग-अलग 5 लीगों में हिस्सा ले रही हैं।
मुंबई मेजर लीग में टीम खरीदने वाली चौथी भारतीय फ्रेंचाइजी बनी है। इससे पहले कोलकाता नाइट राइडर्स (KKR), दिल्ली कैपिटल्स (DC) और चेन्नई सुपरकिंग्स (CSK) ने मेजर लीग की फ्रेंचाइजी खरीदी हैं।
जुलाई महीने में खेला जाएगा पहला सीजन 
लीग का पहला सीजन 13 से 30 जुलाई के बीच आयोजित किया जाएगा। इसमें 6 टीमें हिस्सा लेंगी। इनमें डालास, सेंट फ्रांसिसको, न्यूयार्क सिटी, सीटल, लॉस एंजिल्स और वॉशिंगटन डीसी की टीमें शामिल हैं। लीग का पहला मुकाबला डालास के पास स्थित ग्रैंड प्रेयरी स्टेडियम में 13 जुलाई को खेला जाएगा।
उन्मुक्त चंद और कोरी एंडरसन जैसे खिलाड़ी खेलेंगे 
मेजर लीग क्रिकेट में भारत के अंडर-19 वर्ल्ड कप विजेता कप्तान उन्मुक्त चंद और न्यूजीलैंड के कोरी एंडरसन जैसे बड़े खिलाड़ी हिस्सा लेंगे। उन्मुक्त लॉस एंजिल्स नाइट राइडर्स और एंडरसन सैन फ्रांसिस्को यूनिकॉर्न्स से खेलते नजर आएंगे। इन दोनों के अलावा इंग्लैंड की वनडे वर्ल्ड चैंपियन टीम के खिलाड़ी लियाम प्लंकेट भी हिस्सा लेंगे।
IPL की सबसे सफल टीम है मुंबई
मुंबई इंडियंस भारत की इंडियन प्रीमियर लीग की सबसे सफल फ्रेंचाइजी है। टीम ने IPL के 5 टाइटल जीते हैं। फ्रेंचाइजी 2013, 2015, 2017, 2019 और 2020 के सीजन में चैंपियन बनी थी।
IPL फ्रेंचाइजी की 9 टीमों ने दुनियाभर की लीग में टीमें खरीद रखी हैं। MI और कैपिटल्स के पास सबसे ज्यादा 5 टीमें हैं, वहीं जायंट्स के पास भी 2 टीमें हैं। नीचे के ग्राफिक में देखें सभी 9 फ्रेंचाइजी की टीमें...
SA20 की सभी टीमें भारतीय फ्रेंचाइजीज की
साउथ अफ्रीका की SA20 में हिस्सा लेने वाली सभी टीमें भारतीय फ्रेंचाइजीज की हैं। अफ्रीकी लीग के लिए मुंबई इंडियंस के अंबानी परिवार, चेन्नई सुपर किंग्स के एन. श्रीनिवासन, दिल्ली कैपिटल के पार्थ जिंदल, सनराइजर्स हैदराबाद के मारन परिवार, लखनऊ सुपर जायंट्स के संजीव गोयनका और राजस्थान रॉयल्स के मनोज बडाले ने इस लीग में छह फ्रेंचाइजी खरीदी हैं।
ग्राफिक में देखिए SA20 में किसने किसे खरीदा है...
